FI Euroopan unionin virallinen lehti C 180/17

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

2013/C 180/10

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

”PEMBROKESHIRE EARLIES”/”PEMBROKESHIRE EARLY POTATOES”

EY-N:o: GB-PGI-0005-01087-29.01.2013

SMM ( X ) SAN ( )

1. Nimi

”Pembrokeshire Earlies”/”Pembrokeshire Early Potatoes”

2. Jäsenvaltio tai kolmas maa

Yhdistynyt kuningaskunta

3. Maataloustuotteen tai elintarvikkeen kuvaus

3.1 Tuotelaji

Luokka 1.6 – Hedelmät, vihannekset tai viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Nimeä ”Pembrokeshire Earlies”/”Pembrokeshire Early Potatoes” käytetään Solanaceae-heimon Solanum tuberosum -lajiin kuuluvista uusista perunoista, jotka on istutettava, viljeltävä ja korjattava määritellyllä alueella ts. Pembrokeshiren kreivikunnassa Länsi-Walesissa.

Peruna on pienikokoinen (halkaisija 15–70 mm), pyöreä tai soikea, pehmeäkuorinen, ja sen maku ja aromi ovat selkeästi erottuvat, voimakkaan tuoreet, maahan ja pähkinään vivahtavat. Rakenne on kermamaisen pehmeä, ja yhtenäinen väri vaihtelee valkoisesta vaaleankeltaiseen. Siemenperunat istutetaan vuosittain helmikuun puolivälissä, mutta rannikon hallattomilla alueilla istutus voi tapahtua jo tammikuun loppupuolella. Sadonkorjuu tapahtuu toukokuun alusta kesäkuun loppuun. Ajankohta on paljon aikaisempi kuin Walesin muissa osissa, koska alueen lämpimämmästä ilmastosta ja hedelmällisestä, helposti muokattavasta vettä hyvin läpäisevästä maaperästä johtuen hallanvaara on pienempi kuin Walesin sisämaassa.

Pembrokeshire Earlies/Pembrokeshire Early Potatoes -perunan vertaansa vailla olevat laatuominaisuudet johtuvat Pembrokeshiren leudosta ilmastosta ja ainutlaatuisesta maaperästä, joiden ansiosta perunan istutus, viljely ja sadonkorjuu voivat tapahtua varhain keväällä. Lyhyt kasvukausi ja tuoreus antavat perunalle raikkaan, muista perunoista selvästi erottuvan varhaisperunan maanläheisen aromin.

Peruna myydään joko irtotavarana painon mukaan tai pakattuna eri painoisiin pakkauksiin kuluttajien toiveiden mukaan.

3.3 Raaka-aineet (ainoastaan jalostetut tuotteet)

—

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Pembrokeshire Earlies/Pembrokeshire Early potatoes -peruna on istutettava, viljeltävä ja korjattava määritellyllä alueella.

3.6 Viipaloimista, raastamista, pakkaamista jne. koskevat erityiset säännöt

—

3.7 Merkintöjä koskevat erityiset säännöt

Päällysmerkinnöissä on oltava jompikumpi ilmaisuista ”Pembrokeshire Early Potatoes” tai ”Pembrokeshire Earlies”.

4. Maantieteellisen alueen tarkka rajaus

Pembrokeshiren kreivikunta Länsi-Walesissa

5. Yhteys maantieteelliseen alkuperään

5.1 Maantieteellisen alueen erityisyys

Meren kolmelta puolelta ympäröimä Pembrokeshiren kreivikunta sijaitsee Walesin läntisimmässä kolkassa. Sen ilmastoon vaikuttaa suotuisasti Golfvirran jatkeen Pohjois-Atlantin virran lämmittämä meri. Golfvirta on lämmin merivirta, jonka ansiosta Ison-Britannian länsirannikko on itärannikkoa lämpimämpi. Meren lämpövaikutuksen ja ilmaston tasaisuuden vuoksi Pembrokeshiren maaperä lämpenee aikaisemmin, joten alue soveltuu hyvin varhaisperunan viljelyyn. Ilmaston lämmittävä vaikutus vähentää suuresti myös hallanvaaraa, mikä on erittäin myönteistä kehittyvän sadon laadun kannalta.

Kyseisen alueen maaperällä ja ilmastolla on huomattava vaikutus Pembrokeshire Earlies/Pembrokeshire Early Potatoes -perunan maineeseen. Niiden ansiosta perunan viljely ja sadonkorjuu voivat tapahtua aikaisin. Lyhyt ja aikainen viljelykausi tuottaa pieniä perunoita, joiden tuoreessa maussa erottuu tyypillinen maanläheinen pähkinäinen aromi.

Pembrokeshiren geologinen perusta muodostuu erittäin vanhoista, prekambriselta, varhaiselta ja myöhäisemmältä paleotsooiselta kaudelta peräisin olevista kallioista, jotka ovat erityneet erillisiksi maaperätyypeiksi. Useimmiten Pembrokeshire Earlies / Pembrokeshire Early Potatoes -perunaa viljellään punaisen hiekkakiven alueella rannikon etelään viettävillä, keväällä nopeasti lämpenevillä rinteillä, joiden maaperä on luontaisesti hedelmällistä, helposti muokattavaa ja vettä läpäisevää. Pembrokeshiren leudon ilmaston ja hedelmällisen maaperän ansiosta keskimääräinen 9 kuukauden kasvukausi on pidempi ja varhaisempi kuin muissa Walesin kreivikunnissa. Maaperä on kivistä, ja vaikka suurimmat kivet voidaankin poistaa, jotta ne eivät vahingoita mukuloita, pienemmät kivet jätetään maahan, ja ne edistävät maan lämpenemistä varastoimalla lämpöä yöksi.

5.2 Tuotteen erityisyys

Pembrokeshire Earlies/Pembrokeshire Early Potatoes -perunan erityispiirteitä ovat sen ulkonäkö ja aromi, joiden vuoksi sitä arvostetaan. Tuotteen maine ja kysyntä perustuvat siihen, että se on varhaisin Walesissa tarjolla oleva perunalajike, joka lisäksi erottuu muista ulkonäkönsä, makunsa ja rakenteensa perusteella.

Muokkausvaiheessa pienemmät kivet jätetään paikalleen edistämään maan lämpenemistä. Kun maaperän lämpötila on noussut 10 °C:seen, maa äestetään sen rakenteen rikkomiseksi mahdollisimman hienojakeiseksi ja vettä läpäiseväksi. Siihen vedetään matalat istutusvaot, ja siemenperunat istutetaan käsin tai koneellisesti. Kasvun nopeuttamiseksi siemenperunat istutetaan noin 75 mm:n syvyyteen, ja niiden alapuolelle jää samanpaksuinen maakerros. Matalien vakojen ansiosta maa lämpenee nopeammin, ja taimet nousevat esiin nopeasti. Myös Pembrokeshire Earlies/Pembrokeshire Early Potatoes -perunan pieni koko sadonkorjuuvaiheessa edellyttää, että istutusvaot ovat matalia.

Koska Pembrokeshire Earlies/Pembrokeshire Early Potatoes -perunat korjataan nuorina, ne ovat pienikokoisia. Ne erottuvat muista selkeän voimakkaan maanläheisen pähkinäisen makunsa ja arominsa perusteella. Kahden ensimmäisen sadonkorjuuviikon aikana perunoiden kuori on ohut ja herkkä, joten niitä on käsiteltävä hellävaraisesti. Vaurioitumisen välttämiseksi perunat kerätään käsin ja myydään multaisina. Kauden edetessä kuori kovettuu riittävästi ja sato voidaan korjata myös koneellisesti, mutta nuoren perunan pehmeän rakenteen vuoksi siinä on aina noudatettava erityistä varovaisuutta.

Pembrokeshire Earlies/Pembrokeshire Early Potatoes -peruna on vakiinnuttanut laajalti tunnustetun asemansa elintarvikealalla sekä Yhdistyneessä kuningaskunnassa että sen ulkopuolella. Se on monien huippukokkien ja kulinaristien arvostama laatutuote, joka mainitaan säännöllisesti nimeltä myös ruokalistoilla. Useat tunnetut ravintolat ja elintarvikealan yritykset ovat ilmaisseet arvostavansa nimenomaan tätä varhaisperunaa.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Pembrokeshire Earlies/Pembrokeshire Early Potatoes -perunan maine ja kysyntä perustuvat siihen, että se on varhaisin Walesissa tarjolla oleva perunalajike, joka lisäksi erottuu selkeästi muista voimakkaan, tuoreen, maanläheisen pähkinäisen makunsa ja arominsa perusteella. Kyseisen alueen ilmaston ja hedelmällisen, helposti muokattavan ja vettä hyvin läpäisevän kivisen ja nopeasti lämpenevän maaperän vuoksi kasvukausi alkaa aikaisemmin ja jatkuu pidempään Pembrokeshiressä kuin muualla Walesissa, joten Pembrokeshire Earlies/Pembrokeshire Early Potatoes -perunan istutus, viljely ja sadonkorjuu voivat tapahtua aikaisemmin kuin muualla Walesin sisämaassa. Koska Pembrokeshire Earlies/Pembrokeshire Early Potatoes -peruna voidaan korjata niin nuorena, sen aistinvaraiset ominaisuudet erottuvat laadullisesti pidempään kypsyneistä perunoista.

Pembrokeshire Earlies/Pembrokeshire Early Potatoes -perunan viljelijät tuntevat hyvin paikalliset olosuhteet, ja heillä on luontainen taito viljellä tätä varhaisperunaa. Alueelle ominainen lajikkeeseen liittyvä osaaminen on kehittynyt vuosien kuluessa ja siirtynyt sukupolvelta toiselle. On tärkeää, että maan muokkaaminen tapahtuu oikein jättämällä pienet kivet paikalleen maaperän lämpenemisen edistämiseksi, ja viljelijöiltä vaaditaan taitoa ja kokemusta osata päättää, milloin itäneet perunat ovat sopivassa kehitysvaiheessa istutettaviksi. Mahdollisimman hyvän sadon varmistavan istutusajankohdan valitseminen vaatii hyvää ”vainua” ja useampien maan laadun, lämpötilan ja sääolosuhteiden kaltaisten tekijöiden huomioon ottamista. Lisäksi kauden ensimmäiset Pembrokeshire Earlies/Pembrokeshire Early Potatoes -perunat korjataan käsin (ilman koneita) ja myydään multaisina ohuen kuoren suojaamiseksi.

Alueen historia liittyy läheisesti varhaisperunan viljelyyn ja todistaa Pembrokeshire Earlies/Pembrokeshire Early Potatoes -perunan taloudellisesta ja kulttuurisesta merkityksestä Pembrokeshiren kreivikunnassa. Redcliffe Salaman kertoo teoksessaan ”The History and Social influence of the potato”, että perunanviljely oli yleistä Pembrokeshiressä jo vuonna 1776. Toisen maailmansodan aikana alueella oli suuria perunapeltoja, ja varhaisperunan viljelyn merkitys kreivikunnassa on jatkunut läpi koko 1950-luvun tämän päivään saakka. 1980-luvulla perustettiin Pembrokeshiren perunan markkinointiyhdistys, ja vuonna 1995 rakennettiin jalostuslaitos, jossa lajitellaan ja jalostetaan nykyisin Pembrokeshire Earlies/Pembrokeshire Early Potatoes -perunaa eri markkinoiden tarpeisiin.

Pembrokeshire Earlies/Pembrokeshire Early Potatoes -perunan vakiintunut maine perustuu korkeaan laatuun, ja se tunnustetaan elintarvikealalla niin paikallisesti Pembrokeshiressä kuin Walesissa, Yhdistyneessä kuningaskunnassa ja ulkomaillakin. Se on monien huippukokkien ja kulinaristien arvostama laatutuote, joka mainitaan säännöllisesti nimeltä myös ruokalistoilla alueellisena erikoistuotteena. Vaikka sitä voidaan nauttia monessa muodossa, suosituin tapa on yksinkertaisesti tarjota keitetyt tuoreet perunat voin kanssa. Useat tunnetut ravintolat ja elintarvikealan yritykset ovat ilmaisseet arvostavansa nimenomaan tätä varhaisperunaa.

Owen Hall, Wolfscastle-hotellin keittiömestari (Pembrokeshire Wales)

”… Mielestäni Pembrokeshire Earlies -perunan ainutlaatuinen maku johtuu Pembrokeshiren kreivikunnan ravinteikkaasta maaperästä.”

Vuonna 2009 Pembrokeshire Earlies/Pembrokeshire Early Potatoes -peruna sai useita palkintoja True Taste of Wales -kilpailussa.

Eritelmän julkaisutiedot

(Asetuksen (EY) N:o 510/2006 (3) 5 artiklan 7 kohta)

http://archive.defra.gov.uk/foodfarm/food/industry/regional/foodname/products/documents/pembrokeshire-early-potatoes-pgi-120907.pdf

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Katso alaviite 2.